A principis de maig de 2008 va ser convocat per disputar l'Eurocopa d'aquell any, que es disputava a Àustria i Suïssa, essent el segon jugador més jove del torneig. El seu debut a l'Eurocopa es va produir en el primer partit contra Alemanya, on un xut seu es va estavellar contra el pal, a més a més d'assistir a Ivica Olić perquè marqués el segon gol que donava la victòria a l'equip croat per 2–1. Rakitić va formar part de l'elogiat trio de futbolistes atacants de la selecció, juntament amb Luka Modrić i Niko Kranjčar. Tot i tenir un paper molt important en el partit de quarts de final contra Turquia, Rakitić va fallar un dels tres penals errats en la tanda de penals, que va atorgar la victòria al combinat turc.